b'\n_START_ARTICLE_\nMessier 90\n_START_SECTION_\nFormaci\xc3\xb3 estel\xc2\xb7lar\n_START_PARAGRAPH_\nLa formaci\xc3\xb3 estel\xc2\xb7lar en aquesta gal\xc3\xa0xia apareix truncada a causa de la interacci\xc3\xb3  amb el gas sobreescalfat del centre del c\xc3\xbamul gal\xc3\xa0ctic. Els bra\xc3\xa7os espirals tenen un aspecte llis, sense trets distintius, amb una lluentor uniforme que li donen un aspecte fossilitzat, difer\xc3\xa8ncia de les gal\xc3\xa0xies on hi ha abund\xc3\xa0ncia de formaci\xc3\xb3 estel\xc2\xb7lar, que presenten un aspecte m\xc3\xa9s granulat. Aquest fet \xc3\xa9s degut  al fregament amb el gas intergal\xc3\xa0ctic calent situat en el c\xc3\xbamul, que els despulla d\'hidrogen neutre; aquesta gal\xc3\xa0xia \xc3\xa9s un dels millors exemple de "gal\xc3\xa0xia an\xc3\xa8mica" (gal\xc3\xa0xies espirals pobres en hidrogen neutre). J.D. Wray va llan\xc3\xa7ar la hip\xc3\xb2tesi que aquesta gal\xc3\xa0xia podria estar evolucionant cap a un estat similar al de M64, un sistema lenticular (SO)._NEWLINE_No obstant aix\xc3\xb2, al centre d\'M90 si que es produeix una significativa activitat de formaci\xc3\xb3 estel\xc2\xb7lar. M\xc3\xbaltiples supernoves en el seu nucli han produ\xc3\xaft forts vents que estan escombrant el medi interestel\xc2\xb7lar gal\xc3\xa0ctic des de fora cap al medi interior del c\xc3\xbamul.\n_START_SECTION_\nDespla\xc3\xa7ament cap al vermell\n_START_PARAGRAPH_\nL\'espectre d\'M90 mostra un despla\xc3\xa7ament cap al blau at\xc3\xadpic que indica que la gal\xc3\xa0xia s\'acosta a la Terra, a difer\xc3\xa8ncia de la major part de les gal\xc3\xa0xies que mostren un despla\xc3\xa7ament cap al vermell a l\'estar allunyant-se de nosaltres. Se suposa que aquest despla\xc3\xa7ament cap al blau \xc3\xa9s el resultat de les grans velocitats que tenen les gal\xc3\xa0xies dintre del C\xc3\xbamul de la Verge. Possiblement est\xc3\xa0 en proc\xc3\xa9s de sortir d\'ell; s\'ha especulat que ja podria haver-lo abandonat i estar situada a una dist\xc3\xa0ncia considerablement m\xc3\xa9s propera a nosaltres. Nom\xc3\xa9s una gal\xc3\xa0xia M86, s\'aproxima m\xc3\xa9s r\xc3\xa0pidament._NEWLINE_M90 t\xc3\xa9 com a  companya una gal\xc3\xa0xia sat\xc3\xa8l\xc2\xb7lit irregular anomenada IC3583.'